排門夫
作者：方岳
朝代：宋

paragraphs: 一家一夫排門起，五家一甲單出里。
夫須襏襫潦霧愁，與官輸木供邊壘。
沙場草青胡運衰，軍書抵急飛塵埃。
官須排杈二十萬，巖邑配以三千枚。
黠貪分頭挼掌唾，田里寧容高枕卧。
望青徑指三尺墳，踏白邀爲萬金貨。
殘爾冢，爾勿嗟，行取金錢寧爾耶。
小人所憂在一飯，政坐爾冢殘吾家。
待吾舉火者百指，母已癃病兒垂髽。
社朝浸種亦已芽，秧田未翻生薺花。
吏呼勸農今幾日，典衣已供塘堨冊。
九年回首奈若何，夢遶江南與江北。